Iltalehden selvityksen perusteella SDP:n kansanedustaja Hussein al-Taee on ilmoittanut vääriä tietoja koulutukseensa liittyen.

SDP:n kansanedustaja Hussein al-Taee on kaunistellut ansioluetteloaan. Pete Anikari

Selvityksen pohjana käytettiin al-Taeen julkista LinkedIn-profiilia, joka vastaa käytännössä sähköistä ansioluetteloa.

Eduskuntasivuilleen linkitetyssä LinkedIn-profiilissaan al-Taee kertoi suorittaneensa alemman korkeakoulututkinnon Suomessa ja Isossa-Britanniassa sekä kaksi ylempää korkeakoulututkintoa Puolassa. Lisäksi al-Taee kertoi, että hänellä on loppututkinto kansainvälisistä suhteista ja diplomatiasta.

Iltalehden selvityksen perusteella tämä ei pidä paikkaansa. Al-Taee on vähintäänkin kaunistellut ansioluetteloaan.

Diplomista ei löytynyt tietoa

Metropolia-ammattikorkeakoulun mukaan al-Taee opiskeli Metropoliassa ja valmistui liiketalouden koulutusohjelmasta vuonna 2010. Kyseessä on alempi korkeakoulututkinto, tradenomi (AMK). Al-Taeen opinnäytetyö käsitteli federalismia Irakissa.

Al-Taee suoritti osan opinnoistaan Lincolnissa Isossa-Britanniassa, joten kyseessä on niin sanottu kaksoistutkinto (Double Degree).

Tältä näytti Hussein al-Taeen LinkedIn-profiili vielä touko-kesäkuussa. KUVAKAAPPAUS

LinkedIn-profiilissaan al-Taee kertoi opiskelleensa Lincolnissa kansainvälisiä suhteita ja diplomatiaa (International Relations and Diplomacy), ja saaneensa tästä ”Diploman” eli tutkintotodistuksen.

Lincolnin virallisen vastauksen mukaan al-Taee opiskeli Lincolnissa syyskuusta 2008 kesäkuuhun 2010 kansainvälistä johtamista (International Management). Al-Taeen mainitsemasta kansainvälisiä suhteita ja diplomatiaa koskevasta tutkintotodistuksesta ei löydy Lincolnin järjestelmistä mitään tietoa.

Juttu jatkuu kuvan jälkeen.

Al-Taeen mainitsemasta kansainvälisiä suhteita ja diplomatiaa koskevasta tutkinnosta ei löydy Lincolnin järjestelmistä mitään tietoa. KUVAKAAPPAUS

Varsovassa vain yksi loppututkinto

LinkedIn-profiilissaan al-Taee kertoi suorittaneensa kaksi ylempää korkeakoulututkintoa (Master’s Degree) Varsovan yliopistossa: johtamisessa sekä kansainvälisissä suhteissa ja Amerikan tutkimuksessa. Tämä ei pidä paikkaansa.

Iltalehti otti yhteyttä Varsovan yliopistoon ja vieraili paikan päällä tutustumassa al-Taeen entiseen opinahjoon. Yliopisto suhtautui nihkeästi tietojen luovuttamiseen, mutta suostui lopulta Iltalehden tietopyyntöön.

Varsovan yliopiston virallisen vastauksen mukaan al-Taee on suorittanut Varsovassa vain yhden loppututkinnon. Tutkinto on vuodelta 2016 ja opinnäytetyössään al-Taee käsitteli synnyinmaansa Irakin eläkejärjestelmän uudistusta ja sen vaikutusta maan taloudelliseen vakauteen ja kasvuun.

Juttu jatkuu kuvan jälkeen.

Iltalehti vieraili Hussein al-Taeen entisessä opinahjossa Varsovassa. BORIS SALOMON

Varsovan yliopiston johtamisen laitoksen varadekaani, professori Grzegorz Karasiewicz vahvistaa Iltalehdelle, että al-Taee on suorittanut tutkintonsa kansainvälisen liiketalouden ohjelmassa heinäkuussa 2016.

Varsovan yliopiston mukaan taloustieteellinen tiedekunta hyväksyi al-Taeen taloustieteiden opiskelijaksi vuonna 2013, mutta al-Taee jätti opinnot kesken jo syyskuussa 2013.

Seuraavana vuonna Amerikan tutkimuksen keskus hyväksyi al-Taeen opiskelijaksi, mutta nämäkin opinnot jäivät kesken. Amerikan tutkimuksen keskus poisti al-Taeen listoiltaan syyskuussa 2015.

– Hän ei suorittanut tutkintoaan loppuun, Amerikan tutkimuksen keskuksesta vahvistetaan Iltalehdelle.

Juttu jatkuu kuvan jälkeen.

Varsovan yliopiston mukaan Hussein al-Taee ei ole suorittanut loppututkintoa kansainvälisissä suhteissa ja Amerikan tutkimuksessa. KUVAKAAPPAUS

Tutkinto muuttui pariksi kurssiksi

Al-Taeen LinkedIn-profiiliin pääsi eduskuntavaalien jälkeen al-Taeen eduskuntasivuilta. Linkki poistui eduskuntasivuilta pian sen jälkeen, kun Iltalehti alkoi selvittää al-Taeen koulutukseen liittyviä asioita.

Iltalehti lähetti Hussein al-Taeelle kuusi kysymystä hänen ansioluetteloonsa liittyen 14. kesäkuuta.

Al-Taeen eduskunta-avustaja Matti Sadeniemi ilmoitti seuraavana päivänä, 15. kesäkuuta, että al-Taee on sairauslomalla, eikä ole sairauslomansa aikana median haastateltavissa.

Pian tämän jälkeen al-Taeen LinkedIn-profiilin koulutustietoja muutettiin. Kansainvälisten suhteiden ja Amerikan tutkimuksen loppututkinto muuttuikin muutamaksi Yhdysvaltojen poliittista järjestelmää, ulkopolitiikkaa ja kulttuuria koskevaksi kurssiksi.

Al-Taeen mukaan hänen opintonsa jäivät kesken Suomesta avautuneen työmahdollisuuden takia.

Juttu jatkuu kuvan jälkeen.

Hussein al-Taee muokkasi koulutustietojaan sen jälkeen, kun Iltalehti kysyi asiasta häneltä. KUVAKAAPPAUS

"Tiedot olivat vajavaiset”

Iltalehti tavoitteli al-Taeeta uudestaan maanantaina 22. heinäkuuta, kun hänen huhtikuun lopussa alkanut sairauslomansa päättyi.

Olet ilmoittanut eduskunnalle olevasi koulutukseltasi kauppatieteiden maisteri (KTM). Et ole suorittanut kauppatieteiden maisterin tutkintoa suomalaisessa yliopistossa, joten sinulla ei ole oikeutta käyttää kyseistä tutkintonimikettä ja ekonomin arvonimeä. Miksi olet kuitenkin käyttänyt niitä?

– Olen heinäkuussa pyytänyt, että eduskunnan sivuille oppiarvo joko laitettaisiin pitkässä muodossaan englanniksi (Masters Degree in International Management, International Business Programme) tai Bolognan sopimuksen hengessä suomennettuna KTM - kummin vain katsovat siellä asialliseksi.

Edustajasivuillasi oli aluksi CV:si, jossa oli linkki Linkedin-profiiliisi. Nyt sivuilla ei ole enää mitään mainintaa koulutuksestasi ja työkokemuksestasi, ja Linkedin-profiiliisi johtava linkki on myös poistettu. Mistä tämä johtuu?

– En itse vastaa sivun päivityksestä, joten en osaa vastata.

Ilmoitit LinkedIn-profiilissasi suorittaneesi kaksi ylempää korkeakoulututkintoa (Master’s Degree) Varsovan yliopistossa. Tämä ei kuitenkaan pidä paikkaansa. Miksi väitit, että sinulla on kaksi ylempää korkeakoulututkintoa Varsovasta? Oletko kaunistellut ansioluetteloasi?

– Linkedin-profiilini on täydennetty heinäkuussa. En ole väittänyt, että minulla on kaksi ylempää korkeakoulututkintoa, vaan että olen opiskellut toistakin tutkintoa, joka valitettavasti jäi kesken aloitettuani CMI:llä.

Ilmoitat Linkedin-profiilissasi, että sinulla on ”Diploma” kansainvälisistä suhteista ja diplomatiasta Lincolnista. Miksi asiasta ei löytynyt tietoa Lincolnin järjestelmistä?

– Suoritin useita kursseja Lincolnin School of Social and Political Sciences -tiedekunnassa. Kursseista on erillinen todistus.

Onko sinulla edellä mainittu ”Diploma” ja mitä se tarkoittaa?

– Vastaus yllä.

Ilmoitit Linkedin-profiilissasi olevasi jatko-opiskelija (Graduate Student) Varsovan yliopistossa ja lopputyösi aihe on Federalism in Iraq and the lucrative investment opportunities for Europe. Mistä tutkimuksesta tässä on kyse?

– Oli varmasti tarkoitus klikata vaihtoehtoa post-Graduate Student. Lopputyössäni päätin kirjoittaa Irakin eläkejärjestelmän reformista. En ole ollut aktiivinen Linkedinissä, joten profiilini tiedot olivat vajavaiset ja joltakin osin epätarkat.

Muutit Linkedin-profiilisi tietoja sen jälkeen, kun Iltalehti lähestyi sinua asiassa ensimmäisen kerran 14. kesäkuuta. Miksi muutit tietoja?

– Linkedin-profiilini on täydennetty heinäkuussa. Kuten edellä kuvasin, en ole ollut aktiivinen Linkedinissä, joten profiilini tiedot olivat vajavaiset ja joltakin osin epätarkat. En ole kuitenkaan väittänyt, että minulla on kaksi ylempää korkeakoulututkintoa vaan että olen opiskellut toistakin tutkintoa varten.

Al-Taeen on määrä osallistua paneelikeskusteluun Karjaan Faces-musiikkifestivaaleilla tulevana sunnuntaina yhdessä ulkoministeri Pekka Haaviston (vihr) ja Ulkopoliittisen instituutin johtajan Mika Aaltolan kanssa.

CMI ei tarkistanut todistuksia

Konfliktinratkaisujärjestö CMI:n toiminnanjohtajan Tuija Talvitien mukaan al-Taee aloitti heillä konsulttina syyskuussa 2014. Tammikuussa 2015 al-Taeen esimies esitti johtoryhmälle al-Taeen palkkaamista työntekijäksi.

Talvitien mukaan hyväksytty esitys perustui al-Taeen näyttöihin konsulttina ja CMI:n luottamien asiantuntijoiden suosituksiin. Rekrytointiprosessi tapahtui Talvitien mukaan CMI:n noudattamien käytäntöjen mukaisesti.

– Al-Taee oli työskennellyt CMI:lle konsulttina ja osoittanut hallitsevansa hänen silloiseen työnkuvaansa liittyvät tehtävät. Tehtävä, johon hänet palkattiin, ei edellyttänyt ylempää akateemista loppututkintoa, Talvitie sanoo vastauksessaan.

Talvitien mukaan CMI ei aina tarkista työntekijöidensä opintosuorituksia tai tutkintotodistuksia, ellei siihen ole erityistä syytä.

– Al-Taeen tapauksessa tarkistuksesta ei ole dokumentointia. CMI tarkistaa aina rekrytoitavien suositukset sekä keskustelee suosittelijoiden kanssa, Talvitie sanoo.

Sairauslomalla keväästä saakka

Hussein al-Taee, 36, joutui myrskyn silmään huhtikuussa järjestettyjen eduskuntavaalien jälkeen, kun kävi ilmi, että rauhanneuvottelijana toiminut al-Taee oli julkaissut rasistisia, antisemitistisiä ja homofobisia kirjoituksia sosiaalisessa mediassa vuosina 2011–2015.

Al-Taeen kirjoitukset tulivat kiusallisena yllätyksenä sekä SDP:lle että presidentti Martti Ahtisaaren perustamalle CMI:lle, joka luotti al-Taeen hyvään maineeseen.

Al-Taee kiisti ensin olevansa sosiaalisessa mediassa julkaistujen kirjoitusten takana ja väitti niitä kuvamanipulaatioiksi. Tämä ei ollut totta, ja lopulta al-Taee myönsikin julkaisseensa kirjoitukset. Kohu oli valmis.

Juttu jatkuu kuvan jälkeen.

Hussein al-Taee ei ole vielä osallistunut eduskuntatyöhön käytännössä lainkaan. Pete Anikari

Tiedotustilaisuus järjestettiin eduskunnan valtiosalissa 29. huhtikuuta. Saman päivän iltana al-Taee vieraili Ylen A-studiossa, jossa häneltä kysyttiin, löytyykö hänen kaapistaan vielä uusia luurankoja.

– Mä luulen, että jokaisella meistä on asioita, joita ei halua itsestään paljastettavan, al-Taee sanoi.

Pian vierailunsa jälkeen al-Taee joutui sairaalahoitoon ja oli sairauslomalla sunnuntaihin saakka.

Ei ole kauppatieteiden maisteri

Pääministeripuolueen kansanedustajana al-Taee on merkittävässä asemassa oleva julkisen vallan käyttäjä.

Al-Taee valehteli kirjoituksista omalle puolueelleen, äänestäjilleen ja entiselle työnantajalleen. Tästä syystä Iltalehti päätti selvittää, onko al-Taee kertonut rehellisesti Suomessa ja ulkomailla hankkimastaan koulutuksestaan.

Näin al-Taee kertoo asiasta itse omilla verkkosivuillaan (rauhantaee.fi).

– Lukion jälkeen opiskelin kansainvälisiä suhteita, johtamista ja liiketaloutta Varsovassa ja Lontoossa. Koulutukseltani olen kauppatieteiden maisteri.

Eduskunnan hallinto- ja palveluosaston mukaan al-Taee on toimittanut sille lomakkeen, jossa on merkintä ”KTM” eli kauppatieteiden maisteri. Kauppatieteiden maisterin tutkinnon voi suorittaa vain suomalaisessa yliopistossa ja al-Taee ei ole suorittanut Suomessa mitään yliopistotutkintoa.

Ekonomiliiton mukaan ekonomin arvoa saa käyttää vain sellainen henkilö, joka on valmistunut kauppatieteiden maisteriksi. Al-Taee on esitellyt itsensä ekonomiksi.